text: Alvorlig ulykke på isglatte veje
  27 januar 2014 kl. 14.16
  Midt på eftermiddagen mandag var der stadig isglat på vejene i hele landsdelen. I formiddagstimerne kørte talrige bilister i grøften, og i Fredericia skete en alvorlig ulykke.
  En bilist holdt ikke tilbage for en brandbil under udrykning i krydset Snoghøj Landevej-Erritsø Bygade. Personbilen blev skubbet over i en anden bil, der holdt tilbage for brandbilen.
  Føreren af den ene personbil måtte skæres fri.
  Tre personer blev kørt til sygehuset. To af dem kom alvorligt til skade.
  Brandbilen var på vej til motorvejen for at rydde op efter et mindre uheld med oliespild.
  